CELEX: 32022R0262
Language: bg
Date: 2022-02-23 00:00:00
Title: Регламент (ЕС) 2022/262 на Съвета от 23 февруари 2022 година за изменение на Регламент (ЕС) № 833/2014 относно ограничителни мерки с оглед на действията на Русия, дестабилизиращи положението в Украйна

23.2.2022   
               
               
                  BG
               
               
                  Официален вестник на Европейския съюз
               
               
                  LI 42/74
               
            
         РЕГЛАМЕНТ (ЕС) 2022/262 НА СЪВЕТА
         от 23 февруари 2022 година
         за изменение на Регламент (ЕС) № 833/2014 относно ограничителни мерки с оглед на действията на Русия, дестабилизиращи положението в Украйна
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 215 от него,
         като взе предвид Решение (ОВППС) 2022/264 (1) на Съвета от 23 февруари 2022 г. за изменение на Решение 2014/512/ОВППС относно ограничителни мерки с оглед на действията на Русия, дестабилизиращи положението в Украйна,
         като взе предвид съвместното предложение на върховния представител на Съюза по въпросите на външните работи и политиката на сигурност и Европейската комисия,
         като има предвид, че:
         
                     (1)
                  
                  
                     На 31 юли 2014 г. Съветът прие Регламент (ЕС) № 833/2014 (2).
                  
               
                     (2)
                  
                  
                     С Регламент (ЕС) № 833/2014 се привеждат в действие някои мерки, предвидени в Решение 2014/512/ОВППС на Съвета (3), и се забранява продажбата, доставката, трансферът или износът на изделия и технологии с двойна употреба за лица, образувания или органи в Русия – или за използване в Русия, ако тези продукти са предназначени за военна употреба или за военни крайни потребители. С него също така се забранява продажбата на такива изделия и технологии на определени юридически лица в Русия, а и предоставянето, във връзка с тези изделия и технологии, на техническа помощ и други свързани услуги, както и на финансиране и финансова помощ. Освен това с него от стопанските субекти се изисква да получават предварително разрешение за продажбата, доставката, трансфера или износа на определени технологии за нефтената промишленост в Русия и се забранява предоставянето на свързани услуги за проучване и експлоатация на нефтени находища в дълбоки води или в Арктика или за проекти за шистов нефт в Русия, включително в нейната изключителна икономическа зона и континентален шелф. С него също така се забранява предоставянето на техническа помощ във връзка с изделията и технологиите, изброени в Общия списък на оръжията на Европейския съюз, или във връзка с доставката, производството, поддръжката и използването на такива изделия. С него се налагат и ограничения за достъпа до капиталовия пазар на някои руски финансови институции.
                  
               
                     (3)
                  
                  
                     На 21 февруари 2022 г. президентът на Руската федерация подписа указ, с който признава „независимостта и суверенитета“ на неконтролираните от правителството зони на Донецка и Луганска област в Украйна и нарежда на руските въоръжени сили да влязат в тези зони.
                  
               
                     (4)
                  
                  
                     С оглед на сериозността на положението на 23 февруари 2022 г. Съветът прие Решение (ОВППС) 2022/264 за изменение на Решение 2014/512/ОВППС и за налагане на допълнителни ограничителни мерки, с които се забранява финансирането на Русия, нейното правителство и нейната централна банка.
                  
               
                     (5)
                  
                  
                     Поради това Регламент (ЕС) № 833/2014 следва да бъде съответно изменен,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Регламент (ЕС) № 833/2014 се изменя, както следва:
            
                        1)
                     
                     
                        в член 1, буква е) подточка iii) се заменя със следното:
                        
                                    „iii)
                                 
                                 
                                    всички други ценни книжа, които дават право на придобиване или продажба на такива прехвърлими ценни книжа или които водят до паричен сетълмент, определен по отношение на прехвърлими ценни книжа;“
                                 
                              
                  
                        2)
                     
                     
                        вмъква се следният член:
                        
                           „Член 5a
                           
                              1.   Забраняват се пряката или непряката покупка, продажба, предоставяне на инвестиционни услуги или съдействие при емитирането или друг вид търговия с прехвърлими ценни книжа и инструменти на паричния пазар, емитирани след 9 март 2022 г., от:
                              
                                          а)
                                       
                                       
                                          Русия и нейното правителство; или
                                       
                                    
                                          б)
                                       
                                       
                                          Централната банка на Русия; или
                                       
                                    
                                          в)
                                       
                                       
                                          юридическо лице, образувание или орган, действащ от името или по указание на субекта по буква б).
                                       
                                    
                           
                              2.   Забранява се прякото или непрякото сключване или участие в каквито и да било договорености за отпускане на нови заеми или кредит на юридически лица, образувания или органи, посочени в параграф 1, след 23 февруари 2022 г.
                              Забраната не се прилага за заеми или кредит, които имат конкретна и документирана цел да предоставят финансиране за незабранен внос или износ на стоки и нефинансови услуги между Съюза и трета държава, включително разходите за стоки и услуги от друга трета държава, необходими за изпълнението на договори за износ или внос.
                           
                           
                              3.   Забраната в параграф 2 не се отнася за усвоените суми или плащанията по силата на сключен преди 23 февруари 2022 г. договор, стига да са спазени следните условия:
                              
                                          а)
                                       
                                       
                                          всички условия за тези усвоени суми или плащания:
                                          
                                                      i)
                                                   
                                                   
                                                      са били договорени преди 23 февруари 2022 г.; както и
                                                   
                                                
                                                      ii)
                                                   
                                                   
                                                      не са били променяни на тази дата или след това; както и
                                                   
                                                
                                    
                                          б)
                                       
                                       
                                          преди 23 февруари 2022 г. в договора е бил определен падеж за пълното възстановяване на всички отпуснати средства и за прекратяването на всички ангажименти, права и задължения по договора.
                                       
                                    В посочените в буква а) условия за усвоените суми или плащанията са включени разпоредби за продължителността на погасителния период за всяка усвоена сума или плащане, приложения лихвен процент или метода за изчисляване на лихвения процент, както и максималната сума.“
                           
                        
                     
                  
                        3)
                     
                     
                        в член 11, параграф 1 буква а) се заменя със следното:
                        
                                    „а)
                                 
                                 
                                    юридическите лица, образуванията или органите, посочени в член 5, параграф 1, буква б) или в), в член 5, параграф 2, буква в) или г) и в член 5а, параграф 1, буква а), б) или в), или изброени в приложение III, IV, V или VI;“
                                 
                              
                  
                        4)
                     
                     
                        Член 12 се заменя със следното:
                        
                           „Член 12
                           Забранява се съзнателното и преднамерено участие в дейности, чиято цел или резултат е заобикаляне на забраните в настоящия регламент, включително като се действа вместо юридическите лица, образуванията или органите, посочени в член 5 или 5а, или като се действа в тяхна полза, като се използват изключенията по член 5, параграф 3 и член 5а, параграф 2.“
                        
                     
                  
         
            Член 2
            Настоящият регламент влиза в сила в деня на публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 23 февруари 2022 година.
            
               
                  За Съвета
               
               
                  Председател
               
               J.-Y. LE DRIAN
            
         
         
            (1)  ОВ L 42 I, 23.2.2022, стр. 95 г.
         
            (2)  Регламент (ЕС) № 833/2014 на Съвета от 31 юли 2014 г. относно ограничителни мерки с оглед на действията на Русия, дестабилизиращи положението в Украйна (ОВ L 229, 31.7.2014 г., стр. 1).
         
            (3)  Решение 2014/512/ОВППС на Съвета от 31 юли 2014 г. относно ограничителни мерки с оглед на действията на Русия, дестабилизиращи положението в Украйна (ОВ L 229, 31.7.2014 г., стр. 13).